Diewe steel matras; weet nie van R30 000 binne-in | Netwerk24
Twee mans wat ’n winkel geplunder en ’n matras en televisiestel gesteel het, het nie besef daar is R30 000 in kontant in die matras versteek nie.
Sebata Makhabanyane (26) en Lehlohonolo Pheleu (25) het na bewering die winkel in Fouriesburg geplunder terwyl daar verlede week onluste was.
Hulle het Dinsdag op aanklag van diefstal in die hof op die dorp verskyn. Hulle bly in aanhouding totdat hulle op 29 Mei om borgtog sal aansoek doen, sê kapt. Zweli Mohobeleli, ’n polisiewoordvoerder.
Die polisie het op die matras met die versteekte geld daarin beslag gelê.
’n Groep van 15 mense het ook Dinsdag in dieselfde hof op aanklag van openbare geweld verskyn. Hulle moet weer op 26 Junie in die hof verskyn en hul borgtog is verleng.
Genl.maj. Jan Tsotetsi, streekbevelvoerder van Bethlehem, het die gemeenskap gemaan om nie deel te neem aan plundertogte en te steel nie. Die gemeenskap moet mense wat ten tyde van onluste ander se goed steel, by die polisie aangee, het Tsotetsi gesê.
Meer oor: Fouriesburg | Diefstal | Openbare Geweld | Kontant
10 vas ná optog gewelddadig raak
86 mense in Vrystaat vas ná geweld
2 mans hof toe ná chaos by sokker
10 van Brandfort bly in aanhouding